Καλασούνια, τα μπουρεκάκια με τυρί της Ίου
Τα νιώτικα καλασούνια είναι μπουρεκάκια γεμιστά με φρέσκο τυρί, απίθανα αρωματικά αφού το ζυμάρι τους δεν περιέχει νερό αλλά χυμό πορτοκαλιού. Θα σας ξετρελάνουν με τη νοστιμιά και την ευωδιά τους!
1 κιλό αλεύρι για όλες τις χρήσεις , ελάχιστο αλάτι , 2 αυγά, ελαφρώς χτυπημένα , 1/2 φλιτζ. τσαγιού βούτυρο αγελαδινό, μαλακωμένο σε θερμοκρασία δωματίου , 2 κουτ. σούπας ξίδι λευκό , 500 ml φρεσκοστυμμένος , χυμός πορτοκαλιού, 1 κιλό μυζήθρα νωπή, γλυκιά, κομματιασμένη με πιρούνι, 4 αυγά , 300 γρ. ζάχαρη , ξύσμα από 1 λεμόνι , μπόλικο ελαφρύ , ελαιόλαδο, για το τηγάνισμα, 2-3 φλιτζ. τσαγιού μέλι , κανέλα σε σκόνη
Για να φτιάξουμε τα καλασούνια, τα μπουρεκάκια με τυρί της Ίου, ξεκινάμε φτιάχνοντας τη ζύμη.Ρίχνουμε στον κάδο του μίξερ το αλεύρι, το αλάτι, τα αυγά, το βούτυρο και το ξίδι και ανακατεύουμε καλά με τον γάντζο.Προσθέτουμε όσο από τον χυμό πορτοκαλιού χρειάζεται, ζυμώνοντας με τον γάντζο, μέχρι να φτιάξουμε ένα ζυμάρι μέτρια σφιχτό και λείο. Το αφήνουμε να ξεκουραστεί για 30-40 λεπτά.Ανακατεύουμε καλά σε ένα μπολ το τυρί, τα αυγά, τη ζάχαρη και το ξύσμα, μέχρι να φτιάξουμε μια σχετικά σφιχτή μάζα.Χωρίζουμε το ζυμάρι σε δύο ίσα κομμάτια. Σε ελαφρώς αλευρωμένη επιφάνεια ανοίγουμε το ένα μέρος με τον πλάστη σε λεπτό φύλλο με πάχος όχι περισσότερο από 2-3 χιλιοστά.Με στρογγυλό κουπάτ (ή ποτήρι) διαμέτρου 10 εκ. κόβουμε δισκάκια ζύμης. Ανοίγουμε και πάλι τα περισσεύματα του φύλλου σε νέο φύλλο με ίδιο πάχος και κόβουμε κι άλλα δισκάκια – συνολικά περίπου 30-40. Με τον ίδιο τρόπο ανοίγουμε και το δεύτερο κομμάτι ζύμης και κόβουμε άλλα τόσα δισκάκια – συνολικά γύρω στα 60-80.Στο κέντρο από κάθε δισκάκι βάζουμε περίπου 1 κουτ. γλυκού γέμιση και το διπλώνουμε για να φτιάξουμε μισοφέγγαρο. Πιέζουμε τις άκρες με το δάχτυλο ή με πιρούνι, για να κολλήσουν καλά και να μην ανοίξουν τα καλασούνια στο τηγάνισμα.Σε ένα μεγάλο τηγάνι ρίχνουμε μέχρι τη μέση ελαιόλαδο και το ζεσταίνουμε σε μέτρια φωτιά. Τηγανίζουμε τα καλασούνια σε δόσεις, για 2-3 λεπτά, γυρίζοντάς τα συχνά για να πάρουν χρυσαφένιο χρώμα και από τις δύο πλευρές.Στραγγίζουμε κάθε δόση που ετοιμάζουμε σε χαρτί κουζίνας και τακτοποιούμε τα καλασούνια σε πιατέλα, σε στρώσεις.Ζεσταίνουμε ελαφρώς το μέλι μέχρι να γίνει λίγο πιο ρευστό και περιχύνουμε κάθε στρώση από καλασούνια μέσα στην πιατέλα. Τα πασπαλίζουμε με λίγη κανέλα. Σερβίρονται χλιαρά ή μόλις κρυώσουν.
Αλεύρι (ζύμες),Αυγά,Τυρί,Απόκριες